Delta fnuik Apple se terugkeer na kantoor | Netwerk24
Delta fnuik Apple se terugkeer na kantoor
Deur Werner Wippenaar 21 Julie 2021 07:00
Die magtige Apple moes die knie buig voor die koronaviruspandemie en die beplande terugkeer van sy werknemers na sy kantoor verder uitstel.
Apple moet sy werknemers se beplande terugkeer na die kantoor weens die Delta-variant van die koronavirus uitstel. Foto: Unsplash
Die maatskappy se plan was dat sy werknemers vroeg in September vir minstens drie dae per week permanent terugkeer na hul kantore, maar dit is nou met minstens 'n maand uitgestel, berig Bloomberg.
Apple is een van die eerste Amerikaanse tegnologiereuse wat sy planne om na normaal terug te keer in reaksie op die styging in infeksies in verskeie lande weens die hoogs aansteeklike Delta-variant van die koronavirus uitgestel het.
Werknemers sal minstens 'n maand kennis kry voordat van hulle verwag sal word om terug te keer werk toe, berig Bloomberg.
Tim Cook, uitvoerende hoof, het in Junie gesê werknemers sal teen vroeg September vir minstens drie dae per week moet terugkeer werk toe. As motivering in sy 'n interne memo het hy die beskikbaarheid van entstowwe en dalende infeksiesyfers genoem.
Selfs noudat die helfte van die Amerikaanse bevolking teen Covid-19 ingeënt is, maak die siekte steeds meer mense as vuurwapens, motorongelukke en griep tesame dood, volgens 'n oorsig van Bloomberg oor sterftedata.
Ná tien weke van 'n wêreldwye afname in Covid-19-sterftes lei die Delta-variant nou tot 'n hernude styging in positiewe gevalle.
Amerikaanse gesondheidsamptenare sê nuwe gevalle wat daagliks bevestig word, het verlede maand van 'n laagtepunt af verdubbel en hospitalisasies neem weer toe.
Maatskappye wêreldwyd worstel met hoe om by die veranderende werkvereistes in die pandemie aan te pas.
Apple se werknemers was baie skepties oor die besluit dat hulle van September af moet terugkeer werk toe. Hulle het gemeen dit is te gou.